FI Euroopan unionin virallinen lehti C 237/36

Maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdassa tarkoitettu muutoshakemuksen julkaiseminen

2013/C 237/07

Tämä julkaiseminen antaa oikeuden vastustaa muutoshakemusta Euroopan parlamentin ja neuvoston asetuksen (EU) N:o 1151/2012 (1) 51 artiklassa tarkoitetulla tavalla.

MUUTOSHAKEMUS

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annettu

NEUVOSTON ASETUS (EY) N:o 510/2006 (2)

9 ARTIKLASSA TARKOITETTU MUUTOSHAKEMUS

”TERRA D’OTRANTO”

EY-N:o: IT-PDO-0117-1519-01.03.2011

SMM ( ) SAN ( X )

1. Eritelmän kohta (kohdat), jota (joita) muutos koskee

—  Tuotteen nimi — ☒ Tuotteen kuvaus —  Maantieteellinen alue — ☒ Alkuperätodisteet —  Tuotantomenetelmä —  Yhteys maantieteelliseen alkuperään —  Merkinnät — ☒ Kansalliset vaatimukset — ☒ Muuta (täsmennettävä)

2. Muutoksen (muutosten) tyyppi

—  Yhtenäisen asiakirjan tai yhteenvedon muutos — ☒ Rekisteröidyn SAN:n tai SMM:n eritelmän muutos, kun yhtenäistä asiakirjaa tai yhteenvetoa ei ole julkaistu —  Eritelmän muutos, joka ei edellytä julkaistun yhtenäisen asiakirjan muutosta (asetuksen (EY) N:o 510/2006 9 artiklan 3 kohta) —  Eritelmän väliaikainen muutos, joka johtuu viranomaisten asettamista pakollisista terveys- tai kasvinsuojelutoimista (asetuksen (EY) N:o 510/2006 9 artiklan 4 kohta)

3. Muutos (muutokset)

3.1. Tuotteen kuvaus

Tuotantoeritelmää muutetaan lisäämällä tyypillisten ominaisuuksien mediaanit, minkä vuoksi arvo 6,5 poistetaan tarpeettomana, sekä menetelmään COI/T20 Doc. no 22 sisältyvät määräykset. Aistinvaraiseen analyysiin on lisätty eräitä täsmennyksiä, jotka liittyvät jommankumman kotoperäisen lajikkeen ensisijaiseen esiintymiseen.

Uuden menetelmän soveltamisen myötä kuvaus muuttuu seuraavasti:

— väri: vihreä tai hennosti vihreään vivahtava keltainen;

— tuoksu: keskimääräisen hedelmäinen (ominaisuuden mediaani 3–6) kypsän oliivin tuoksu, jossa on aistittavissa häivähdys lehteä;

— maku: keskimääräisen hedelmäinen (ominaisuuden mediaani 3–6) kypsän oliivin maku. Keskimääräinen tai kevyt pistävän karvas vivahde sadonkorjuuajankohdasta riippuen (näiden ominaisuuksien mediaani yli 0 ja enintään 6). Lisäksi sadonkorjuuajankohdasta ja hallitsevasta lajikkeesta riippuen hedelmäisyyteen yhdistyvät oliivipuun lehtien, vastaniitetyn heinän, kardonin, artisokan tai sikurin (ogliarola-lajikkeella) taikka hedelmien, tomaatin tai metsämarjojen (cellina-lajikkeella) vivahteet.

Kemiallisia ominaisuuksia on muutettu hieman alentamalla öljyhappona ilmaistua kokonaishappopitoisuutta enintään 0,8:sta nykyiseen enintään 0,65:een sekä korottamalla linoleenihappopitoisuutta enintään 0,70:stä enintään 0,8:aan ja K232-arvoa enintään 2,10:stä enintään 2,20:een. Nämä muutokset johtuvat siitä, että halutaan lisätä kahden maantieteellisellä alueella yleisimpinä esiintyvän lajikkeen (Cellina di Nardò ja Ogliarola Salentina) edustavuutta, joka vaikuttaa siihen, että aiemmin hyvin harvinaisten yhdestä lajikkeesta saatujen öljyjen linoleenihappopitoisuus ja K232-arvo ovat hieman erilaiset.

3.2. Alkuperätodisteet

Eritelmää on mukautettu asetuksen (EY) N:o 1898/2006 säännöksiin sisällyttämällä siihen toimijoilta edellytetyt menettelyt alkuperätodisteiden esittämiseksi.

3.3. Kansalliset vaatimukset

Helmikuun 15. päivänä 1992 annetussa laissa nro 169 (Disciplina per il riconoscimento della denominazione di origine controllata degli oli di oliva vergini ed extravergini) ja ministeriön asetuksessa nro 573/93 säädetyt velvoitteet on poistettu.

3.4. Muuta

Muutoksia ehdottava organisaatio on Consorzio di tutela dell’olio extra vergine di oliva Terra d’Otranto, joka on valtuutettu esittämään muutoshakemuksen. Se on perustettu alkuperäisen SAN-rekisteröintihakemuksen esittämisen jälkeen. Aiemmin tuotetta edustanut ryhmittymä oli APROL, jossa oli mukana edustajia vähintään seitsemästä oliiviöljyntuottajayhdistyksestä.

YHTENÄINEN ASIAKIRJA

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annettu

NEUVOSTON ASETUS (EY) N:o 510/2006 (3)

”TERRA D’OTRANTO”

EY-N:o: IT-PDO-0117-1519-01.03.2011

SMM ( ) SAN ( X )

1. Nimi

”Terra d'Otranto”

2. Jäsenvaltio tai kolmas maa

Italia

3. Maataloustuotteen tai elintarvikkeen kuvaus

3.1. Tuotelaji

Luokka 1.5 – Rasvat (voi, margariini, öljyt jne.)

3.2. Kuvaus 1 kohdassa nimetystä tuotteesta

Terra d’Otranto on ekstra-neitsytoliiviöljy, jolla on seuraavat kemialliset ja aistinvaraiset ominaisuudet:

— enimmäishappopitoisuus 0,65%;

— peroksidiluku ≤ 14 MeqO2/kg;

— K232 ≤ 2,20

— K270 ≤ 0,170

— linoleenihappopitoisuus ≤ 0,8

— väri: vihreä tai hennosti vihreään vivahtava keltainen;

— tuoksu: keskimääräisen hedelmäinen (ominaisuuden mediaani 3–6) kypsän oliivin tuoksu, jossa on aistittavissa häivähdys lehteä;

— maku: keskimääräisen hedelmäinen (ominaisuuden mediaani 3–6) kypsän oliivin maku.

Keskimääräinen tai kevyt pistävän karvas vivahde sadonkorjuuajankohdasta riippuen (näiden ominaisuuksien mediaani yli 0 ja enintään 6). Lisäksi sadonkorjuuajankohdasta ja hallitsevasta lajikkeesta riippuen hedelmäisyyteen yhdistyvät oliivipuun lehtien, vastaniitetyn heinän, kardonin, artisokan tai sikurin (ogliarola-lajikkeella) taikka hedelmien, tomaatin tai metsämarjojen (cellina-lajikkeella) vivahteet.

3.3. Raaka-aineet (ainoastaan jalostetut tuotteet)

—

3.4. Rehu (ainoastaan eläinperäiset tuotteet)

—

3.5. Erityiset tuotantovaiheet, joiden on tapahduttava yksilöidyllä maantieteellisellä alueella

Terra d’Otranto -ekstra-neitsytoliiviöljyn tuotantoon tarkoitetut oliivit on viljeltävä, jalostettava ja puristettava yksinomaan 4 kohdassa yksilöidyllä maantieteellisellä tuotantoalueella.

3.6. Viipalointia, raastamista, pakkaamista jne. koskevat erityiset säännöt

Terra d’Otranto -ekstra-neitsytoliiviöljy on saatettava kulutukseen lasista tai pinnoitetusta pellistä valmistetuissa astioissa, joiden vetoisuus on enintään 5 litraa. Öljy on pakattava maantieteellisellä tuotantoalueella, jotta voidaan taata tuotteen alkuperän valvonta ja estää öljyn kuljetuksesta kyseisen alueen ulkopuolelle mahdollisesti aiheutuva laadun heikkeneminen ja edellä 3.2 kohdassa määriteltyjen erityisominaisuuksien ja erityisesti Terra d’Otranto -oliiviöljylle tyypillisten kardonin, artisokan ja sikurin vivahteiden häviäminen. Öljyn koostumukselle ominainen monityydyttymättömien rasvahappojen korkea pitoisuus johtaa helposti sen aistinvaraisen ominaislaadun heikkenemiseen ilman sisältämän hapen vaikutuksesta astiasta toiseen siirtämisen, pumppaamisen, kuljetuksen ja purkamisen aikana, koska nämä vaiheet toistuvat useammin, mikäli tuote pullotetaan alueen ulkopuolella.

3.7. Merkintöjä koskevat erityiset säännöt

Nimi ”Terra d’Otranto” on merkittävä etikettiin selkein lähtemättömin kirjaimin, jotka erottuvat selvästi kaikista muista etiketissä olevista teksteistä. Välittömästi nimen jälkeen on merkittävä maininta ”Denominazione di origine protetta” (suojattu alkuperänimitys) tai sen kirjainlyhenne DOP (SAN) sekä vastaava unionin tunnus.

Valvontasuunnitelman mukaisesti kaikki myyntiin saatettavat pakkaukset on varustettava pakkaajan merkitsemällä juoksevalla numerolla.

Muiden luonnehdintojen, kuten adjektiivien ”fine”, ”scelto”, ”selezionato”, ”superore” lisääminen on kielletty.

Viittaukset nimiin, toiminimiin tai yksityisiin tavaramerkkeihin ovat kuitenkin sallittuja, kunhan ne eivät ole mainostavia tai omiaan johtamaan kuluttajaa harhaan.

Etikettiin on merkittävä valmistukseen käytettyjen oliivien tuotantovuosi.

4. Maantieteellisen alueen tarkka rajaus

Suojatun alkuperänimityksen ”Terra d’Otranto” tuotantoalue käsittää Leccen maakunnan kokonaisuudessaan sekä osan Taranton ja Brindisin maakunnista. Joonianmeren ja Adrianmeren välissä sijaitseva alue muodostaa kaaren, joka ulottuu Murge Taratinen kukkuloilta Brindisin kukkuloiden kaakkoisrinteiden ja Leccen tasangon kautta Serren rinteille kahden meren yhtymäkohdassa.

5. Yhteys maantieteelliseen alkuperään

5.1. Maantieteellisen alueen erityisyys

Tuotteen erityisominaisuudet johtuvat maaperä- ja ilmasto-olosuhteista. Ympäristötekijät ja alueelle tyypilliset lajikkeet todella antavat Terra d’Otranto -oliiviöljylle omintakeisen luonteen. Yleisesti ottaen huomattavan yhtenäinen maaperä muodostuu liitukautisesta kalkkikivestä, jonka päällä on tertiäärikautisia kalkkikivikerrostumia sekä plioseeni- ja pleistoseenikautista kalkkikiven-, hiekan- ja savensekaista sedimenttiainesta, ja se on rusko- tai punamaata, joita esiintyy usein vuorottelevina kerroksina kalkkikivikallion päällä. Alueen pinnanmuodostukselle ovat ominaisia laajat, matalien loivien kukkuloiden rajaamat tai halkomat tasangot. Alueella ei ole pintavesistöjä, mutta veden maanalainen kulkeutuminen on runsasta, joten koko alue on tyypillistä karstimaata. Koska alue sijaitsee rannikolla lähellä merenpintaa, sen ilmasto on lauhkea ja usein melko kuuma.

5.2. Tuotteen erityisyys

Maantieteellisen alueen oliivinviljely perustuu erityisesti kahden kotoperäisen lajikkeen, Cellina di Nardò ja Ogliarola leccese, runsaaseen esiintymiseen, ja ne vaikuttavat myös tuotetun oliiviöljyn laatuun. Näiden lajikkeiden 60 %:n vähimmäisosuus ilmenee öljyn aistinvaraisissa ominaisuuksissa, joissa jommastakummasta pääasiallisesta lajikkeesta riippuen tuntuvat joko kardonin/artisokan/sikurin tai tomaatin/hedelmien/metsämarjojen vivahteet.

5.3. Syy-seuraussuhde, joka yhdistää maantieteellisen alueen seuraaviin: tuotteen laatu tai ominaisuudet (kun kyseessä SAN) tai tuotteen erityislaatu, maine tai muut ominaisuudet (kun kyseessä SMM)

Oliivinviljely on alueen tärkein tuotannonala, ja sen merkitys paikalliselle talouselämälle on ratkaisevan tärkeä. Vielä 1800-luvulla maantieteellisellä nimityksellä ”Terra d’Otranto” tarkoitettiin nykyisiä Leccen, Brindisin ja Taranton maakuntia. Oliivipuut ovat aina kuuluneet olennaisena osana alueen maisemaan, ja niiden hedelmistä puristettiin ”arvostettua nestettä”. Myös nimen ”Terra d’Otranto” alkuperä liittyy alueen oliivinviljelyn historiaan, joka alkoi jo ammoin foinikialais- ja kreikkalaissiirtokunnissa ja josta sittemmin kehittyivät alueelle 900-luvulla asettautuneiden basiliaanimunkkien työn tuloksena Terra d’Otrantosta peräisin olevan arvostetun oliiviöljyn kukoistavat markkinat. Terra d’Otranto on nimi, jota keskiajalla käytettiin Salenton niemimaasta, koska Otranto oli silloin koko alueen tärkein keskus.

Eritelmän julkaisutiedot

(Asetuksen (EY) N:o 510/2006 5 artiklan 7 kohta (4))

Italian hallitus on aloittanut kansallisen vastaväitemenettelyn julkaisemalla 21. joulukuuta 2010Italian tasavallan virallisen lehden numerossa 297 ehdotuksen suojatun alkuperänimityksen ”Terra d’Otranto” eritelmän muuttamiseksi. Eritelmän täydellinen teksti on saatavissa internetosoitteessa

http://www.politicheagricole.it/flex/cm/pages/ServeBLOB.php/L/IT/IDPagina/3335

tai menemällä suoraan maatalous-, elintarvike- ja metsätalousministeriön kotisivulle (http://www.politicheagricole.it), valitsemalla ensin ”Qualità e sicurezza (ylhäällä oikealla) ja sen jälkeen ” Disciplinari di produzione all’esame dell’UE”.

(1) EUVL L 343, 14.12.2012, s. 1.

(2) Korvattu asetuksella (EU) N:o 1151/2012.

(3) Katso alaviite 2.

(4) Katso alaviite 2.